પાસના નેતા હાર્દિક પટેલના કથિત સેકસ વીડિયોના પાટીદાર સમાજમાં મિશ્ર રીતે ઘેરા પ્રત્યાઘાત પડી રહ્યા છે. રાણીપ વિસ્તારમાં પાટીદાર મહિલાઓની ઉપસ્થિતિમાં પાસ દ્વારા મંગળવારે રાત્રે ભાજપનું પૂતળા દહન કરાયું હતું. તો સોશિયલ મીડિયામાં પાટીદાર જેવા ગૌરવશાળી ગણાતા સમાજનો નેતા અનામત આંદોલનની આડમાં આવા કૃત્ય કરે તો ચલાવી લેવાય નહીં તેવી લાગણી પણ વહેતી થઈ હતી. આંદોલન વખતે મહિલાઓના સન્માનને આંચ આવશે તો હું રિવોલ્વર લઇને આવીશ તેમ કહેતો હાર્દિક આવી વીડિયો બહાર આવે પછી સમાજને ઢાલ બનાવે તો કેટલું યોગ્ય ગણાય તેવો સૂર પણ વ્યકત થઇ રહ્યો છે.